题道士张湛然弹琴诗卷
汪克宽 (Yuan)
峄山白桐千年枝，金星烂烂蛇蚹皮。文光七轸水苍玉，冰弦细绕吴蚕丝。丹山云暖凤凰语，露草寒蛩诉秋雨。娥英泣洒湖筠斑，迁客相逢话羁旅。翠岩悬瀑锵琼瑶，春霆霹雳轰层霄。瞥波细鳞游荡漾，擘空轻絮飞飘飖。仙林唳鹤惊离别，老龙湫底吟寒月。海门送上子胥潮，澎湃奔腾捲晴雪。羽人潇洒颜如仙，冯虚来往黄山颠。古音净洗筝笛耳，何须更濯丹砂泉。